দলের মধ্যে চ্যালেঞ্জ, জোটের মধ্যেও চ্যালেঞ্জ। ক্ষমতাসীন দলের হেভিওয়েট প্রার্থীর চ্যালেঞ্জ। এইসব চ্যালেঞ্জ মোকাবেলা করে টানা দ্বিতীয়বারের মতো আরিফুল হক চৌধুরী মেয়র পদে বিজয়ী হবেন, এ নিয়ে দৃঢ়ভাবে আশাবাদী লোকের সংখ্যা খুব বেশি ছিল না। কিন্তু দিনশেষে এটাই সত্য, সিলেট সিটি করপোরেশনের (সিসিক) মেয়র পদে আবারও বসতে যাচ্ছেন আরিফ। না, নির্বাচন কমিশন আনুষ্ঠানিকভাবে আরিফকে বিজয়ী ঘোষণা করেনি এখনও। এজন্য অপেক্ষা করতে হচ্ছে ১১ আগস্ট পর্যন্ত। সেদিন সিসিক নির্বাচনে স্থগিত হওয়া দুটি কেন্দ্রে নির্বাচন হবে। প্রধান প্রতিদ্বন্দ্বি আওয়ামী লীগের বদর উদ্দিন আহমদ কামরানের চেয়ে এমন এক কঠিন সমীকরণে এগিয়ে আছেন আরিফ, যে সমীকরণ মেলানো কামরানের জন্য ভীষণ কঠিন। অর্থাৎ, আরিফের মেয়র হওয়া প্রায় নিশ্চিত। টানা দ্বিতীয়বার মেয়র হওয়ার দ্বারপ্রান্তে দাঁড়িয়ে বিএনপির কেন্দ্রীয় নির্বাহী সদস্য আরিফুল হক চৌধুরী বলছেন, তার ‘একটাই স্বপ্ন, আগামী দিনের সিলেট গড়া’। নগরবাসীর প্রতি কৃতজ্ঞতা জানিয়ে আরিফ বলেন, ‘কঠিন পরিস্থিতিতে প্রতিকূলতা মোকাবেলা করে নগরবাসী তাদের ভোটাধিকার প্রয়োগ করেছেন। তাদের ঋণ শোক করার নয়। তবে আমি তাদের সেবক হিসেবে কাজ করতে চাই।’